Herregården har kostet 240 mill - selges for en brøkdel
Det er telecom-milliardæren Brendan Clouston fra Canada som har gått på eiendomssmellen. Prisraset skal ha sin bakgrunn i en kraftledning som går over øya Eilean Aigas – som utgjør tomten herregården ligger på. I Norge har sjakkongen Magnus Carlsen kjøpt seg et «slott» til flere millioner under takst, men nordmannen er likevel ikke i nærheten av kuppet de nye eierne av Eilean Aigas-eiendommen gjør. Om de ikke synes kraftledningen er for forstyrrende, selvsagt. Da Clouston kjøpte herregården i Skottland i 2001 var den taksert til rundt tre millioner pund, den samme prisen som nå. Imidlertid har canadieren investert rundt 17 millioner pund ekstra, blant annet gjennom kjøp av tilliggende eiendommer, bygging av et ekstra hus og oppussing, skriver Telegraph. Unngå å havne i samme situasjon som Clouston: Oppussingen du tjener penger påDermed har han brukt nesten 240 millioner kroner på investeringer til eiendommen, som nå er på over 2,2 kvadratkilometer. Allerede i 2012 var Clouston beredt til å ta et tap på Eilean Aigas, da han la det ut for salg for 15 millioner pund - altså tett på 180 millioner kroner. – Selvsagt har byggingen av kraftledningen en del med saken å gjøre, men hovedårsaken til salget er at han vil starte på et nytt utviklingsprosjekt, sa en talsmann for Clouston den gangen. Tre år senere skal eiendommen i Inverness-shire bli solgt på auksjon i september for bud over tre millioner pund – hvis den ikke blir solgt før. Tre millioner pund tilsvarer omtrent 36 millioner kroner.Eiendommen ligger på øya Eilean Aigas i elven Beauly, og blir beskrevet av eiendomsmegleren som nå har ansvaret for salget som «trolig det vakreste landsstedet som har vært bygd i Skottland i dette århundret». Det nye, fireetasjes «huset» tok seks år å bygge og sto ferdig i 2007 og er ifølge boligannonsen på over 2500 kvadratmeter. Den første boligen på øya ble bygget i 1839, og har vært sommerstedet til tidligere statsminister Sir Robert Peel. Mye av grunnen til at prisen har falt så dramatisk, skal altså være byggingen av en kontroversiell kraftledning som går gjennom eiendommen. Clouston har vært en krass kritiker av ledningen, som går over det skotske høylandet fra Beauly til Denny. – Han ville til og med betale for at kraftledningen skulle gå under jorden gjennom hans eiendom om den absolutt måtte bli noe av, men hans argumenter falt for døve ører. Det var en trist sak for Clouston og hans eiendom, sier lokale Steve Byford, som møtte Clouston og kona for å diskutere kraftledningen, til Telegraph.Arbeidet på eiendommen er nå ferdig, og mastene er oppført. I alt ble fire master satt opp på eller rundt eiendommen, ifølge en talsperson for Scottish Hydroelectric Transmission, som har ansvaret for byggingen. Selskapet fikk i 2011 godkjent ekspropriasjon av en liten stripe av eiendommen i forbindelse med eiendommen. Det er ikke kjent hvordan Clouston ble kompensert for dette. – Du kan se ledningen ganske tydelig fra veien som ligger ved eiendommen. De store mastene er påtrengende og ødelegger utsikten, sier Byford. Eiendomsmegler Evelyn Channing ved Savills, er imidlertid av en annen oppfatning. – Publisiteten rundt kraftledningen hadde en effekt sist eiendommen ble lagt ut for salg. Nå som arbeidet er ferdig, kan potensielle kjøpere selv se at det har liten innvirkning på øya. Clouston, som er en venn av Bill Gates, har selv den siste tiden tilbrakt lite tid på Eilean Aigas, ifølge Daily Mail. Han bor for tiden på en av Kanaløyene.
For tre år siden var prisen på den fornemme herregården i Skottland på 180 millioner kroner. Nå er prisen en femtedel.